SKRIFTLIG FORESPØRGSEL E-2349/02

af Alexandros Alavanos (GUE/NGL) til Kommissionen

(30. juli 2002)

Om: Beskyttelse af vådområdet Schinia

Kommissionen har forbeholdt sig retten til at vente med et klart svar på mine forespørgsler (P-2323/00(1) og E-0332/01(2)) om optagelse af Schinia Attikis i nettet Natura 2000 og beskyttelse af vådområdet og først tage klart stilling, når den havde undersøgt sagens akter under hensyntagen til lokalitetens bevaringsmæssige værdi samt til de oplysninger, de græske myndigheder er fremkommet med .

Eftersom der foreligger en officiel klage for Kommissionen, og Statsrådet har afvist en klage fra miljøorganisationerne, eftersom den ikke blev indgivet rettidigt, bedes Kommissionen besvare følgende: Har den undersøgt af sagens akter, og er der sket nogen ny udvikling i sagen?

(1) EFT C 72 E af 6.3.2001, s. 193.

(2) EFT C 261 E af 18.9.2001, s. 82.

Svar afgivet på Kommissionens vegne af Margot Wallström

(23. september 2002)

Ved behandlingen af klagen over anlæggelsen af det olympiske kaproningscenter i Schinias-Marathon i Grækenland har det været Kommissionens sigte a) at give denne lokalitet en passende bevarelsesmæssig status ved at medtage den i Natura 2000-nettet, der er etableret i medfør af Rådets direktiv 92/43/EØF(1), og b) at sikre, at anlæggelsen af de olympiske kaproningsfaciliteter samt den fremtidige forvaltning af området kommer til at foregå på en sådan måde, at lokalitetens naturmæssige værdi genoprettes og beskyttes.

Siden Kommissionens svar på de to foregående skriftlige forespørgsler fra det ærede medlem om samme emne (P-2323/00 og E-0332/01) har de græske myndigheder indgivet yderligere relevant dokumentation, ligesom der har været yderligere kontakter med dem desangående. Herigennem er det blevet muligt for dem at forbedre projektets udformning, så der forårsages færrest mulige tab af levesteder, ligesom områdets økologiske kvalitet øges ved gennemførelsen af genetableringsprojektet. Desuden er der gjort fremskridt med hensyn til oprettelsen af en nationalpark gennem offentliggørelse af en fælles ministeriel afgørelse om administrations- og forvaltningsplanen for nationalparken. Visse aspekter af gennemførelsen af genetableringsprogrammet for vådområdet og tidsrammen for alle de foreslåede anlægsarbejder er blevet yderligere afklaret. Hvad angår etableringen af nationalparkens forvaltningsorgan og dettes funtionsmåde, skal det bemærkes, at man afventer vedtagelsen af den nationale lovgivning (præsidentdekret).

Desuden foreslog de græske myndigheder i august 2002 området Schinias-Marathon udpeget som lokalitet af fællesskabsbetydning og indgav samtidig til Kommissionen standarddataformularerne for lokaliteten, et digitalt landkort samt supplerende materiale, som var påkrævet i forbindelse med forslaget om lokalitetens optagelse i Natura 2000-nettet. Disse dokumenter er nu ved at blive gennemgået af Kommissionen.

Det ser således ud til, at der indtil nu er gjort betydelige fremskridt. Kommissionen vil være i stand til at drage velunderbyggede konklusioner for så vidt angår det samlede forslags forenelighed med lokalitetens naturbevarelsesmæssige værdi og bedømme, om forslaget er tilfredsstillende efter at have gennemgået de senest indgivne informationer. Dette udelukker ikke, at Kommissionen kan bringe en række yderligere spørgsmål på bane over for de græske myndigheder, navnlig vedrørende oprettelsen af forvaltningsorganet for nationalparken i Schinias-Marathon og dettes funktionsmåde og finansiering.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter (habitat-direktivet) EFT L 206 af 22.7.1992, s. 7.